Ir-Regolament tal-Kunsill (KE) Nru 543/97
tas-17 ta' Marzu 1997
li jemenda r-Regolament (KEE) Nru 1107/70 dwar l-għoti ta' għajnuna għat-trasport bil-ferrovija, bit-triq u l-passaġġi fuq l-ilma interni
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikoli 75 u 94 ta' dan,
Wara li kkunsidra l-proposta mill-Kummissjoni [1],
Wara li kkunsidra l-opinjoni tal-Kumitat Ekonomiku u Soċjali [2],
Waqt li aġixxa skond il-proċedura msemmija fl-Artikolu 189ċ tat-Trattat [3],
(1) Billi r-Regolament tal-Kunsill (KEE) Nru 1107/70 tal-4 ta' Ġunju 1970 dwar l-għotjiet ta' għajnuna għat-trasport bil-ferrovija, it-triq u l-passaġġi fuq l-ilma interni [4], jipprovdi lill-Istati Membri bill-possibilità li jiżviluppaw it-trasport ikkombinat permezz ta' l-għotja ta' għajnuna li tittratta l-investimenti fl-infrastruttura, fit-tagħmir meħtieġ iffissat u mobbli għat-trasportar u fit-tagħmir tat-trasport iddisinjat għat-trasport ikkombinat u wżat biss fit-trasport ikkombinat jew l-għajnuna li tikkonċerna l-ispejjeż fit-tmexxija ta' servizz ta' trasport ikkombinat ta' ġewwa l-Komunità li jgħaddi mit-territorju ta' pajjiżi terzi;
(2) Billi il-ħtieġa li tikber għall-mobbilità qiegħda tpoġġi rikjesti li dejjem jiżdiedu u pressjoni fuq il-persuni u l-ambjent; billi, sabiex tkun ikkunsidrata l-firxa verament mhux uniformi preżenti ta' l-ispejjeż u l-pressjonijiet bejn il-mezzi differenti ta' trasport, il-possibbilità għandha tinħoloq għall-appoġġ ta' forom li ma jagħmlux ħsara fl-ambjent tat-trasport;
(3) Billi l-politika tat-trasport ġenerali korrenti għada ma kelliex suċċess fil-ħolqien tal-kondizzjonijiet għall-kompetizzjoni b'saħħitha bejn il-mezzi varji tat-trasport; billi għadu ma ntlaħaqx l-ebda ekwilibriju finanzjali fi ħdan il-kumpanniji tal-ferroviji;
(4) Billi l-iżvilupp ta' trasport ikkombinat jiżvela illi l-fażi tax-xeħta ta' din it-teknika għada ma ġietx ikkompletata fir-reġjuni kollha tal-Komunità; billi l-arranġamenti tal-għajnuna għandhom ikunu estiżi għalhekk;
(5) Billi, konsegwentement, huwa xieraq li arranġamenti ta' għajnuna korrenti jinżammu fis-seħħ sal-31 ta' Diċembru 1997; billi l-Kunsill għandu jieħu deċiżjoni, taħt il-kondizzjonijiet provduti għalhekk fit-Trattat, dwar l-arranġamenti li għandhom ikunu applikati wara dak jew, jekk meħtieġ, dwar il-kondizzjonijiet li taħthom dawn l-għajnuniet għandhom jieqfu;
(6) Billi l-possibilità li tingħata għajnuna għall-ispejjeż ta' tmexxija tas-servizzi tat-trasport ikkombinat li jgħaddu minn territorju ta' pajjiżi terzi għandha tinżamm biss għall-Isvizzera u l-Istati ta' l-ex Jugoslavja;
(7) Billi d-Deċiżjoni 75/327/KEE [5], lil liema jirreferi l-Artikolu 4 tar-Regolament (KEE) Nru 1107/70, ġiet imħassra bl-Artikolu 13 tad-Direttiva 91/440/KEE tad-29 ta' Lulju 1991 dwar l-iżvilupp tal-linji tal-ferrovija tal-Komunità [6]; billi l-Artikolu 4 għandu għalhekk jitħassar;
(8) Billi l-kategoriji ta' għajnuna awtorizzata għat-trasport ikkombinat intwerew li joperaw b'mod sodisfaċenti u illi huwa possibbli, konsegwentement, li jkunu simplikati spezzjonijiet fuq dawn billi jkunu eżentati mill-proċedura msemmija fl-Artikolu 93(3) tat-Trattat;
(9) Billi li jitniżżlu regoli li jittrattaw l-għajnuna allokata mill-Istati Membri għat-trasport hija materja ta' kompetenza esklużiva tal-Komunità u għandha tieħu l-forma ta' regolament;
(10) Billi huwa xieraq li jkun emendat ir-Regolament (KEE) Nru 1107/70 għalhekk,
ADOTTA DAN IR-REGOLAMENT:
L-Artikolu 1
Ir-Regolament (KEE) Nru 1107/70 qiegħed jiġi emendat kif ġej:
1. L-Artikolu 3, oġġett 1 (e), għandu jkun emendat kif ġej:
- fl-ewwel u t-tielet subparagrafi, l-31 ta' Diċembru 1995 għandu jkun mibdul bil-31 ta' Diċembru 1997,
- fir-raba' daħla ta' l-ewwel subparagrafu, l-kliem "minn naħa għall-oħra ta" l-Awstrija' se jkunu mħassrin;
2. L-Artikolu 4 se jkun imħassar;
3. L-Artikolu 5(2) se jkun mibdul b'dan li ġej:
"2. L-għajnuna msmemija fl-Artikolu 3, oġġett 1 (e) se tkun eżenti mill-proċedura msemmija fl-Artikolu 93(3) tat-Trattat; se tkun ikkomunikata lill-Kummissjoni fuq bażi ta' estimu fil-bidu ta' kull sena, u, sussegwentement, fil-forma ta' rapport, wara t-tmiem tas-sena finanzjarja."
L-Artikolu 2
Dan ir-Regolament għandu jidħol fis-seħħ fil-ġurnata wara li jiġi ppubblikat fil- Ġurnal Uffiċjali tal-Komunitajiet Ewropej.
Dan għandu japplika b'effett mill-1 ta' Jannar 1996.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fis-17 ta' Marzu 1997.